

REPUBLIKA E KOSOVËS – REPUBLIC OF KOSOVO

KOMUNA - MUNICIPALITY

SHTIME

**DRAFT**

**Programi Strategjik për ujërat në komunën e Shtimes**

(2024-2027)

Shtime, 2023

Përmbajtja

[Hyrje 3](#_Toc153746390)

[Metodologjia 3](#_Toc153746391)

[Vizioni 3](#_Toc153746392)

[Misioni 3](#_Toc153746393)

[I. Analiza e gjendjes 4](#_Toc153746394)

[Të dhënat e përgjithshme: 4](#_Toc153746395)

[Popullsia 4](#_Toc153746396)

[Hidrografia: 5](#_Toc153746397)

[Cilësia e Ujit 6](#_Toc153746398)

[Erozioni 6](#_Toc153746399)

[Vërshimet 7](#_Toc153746400)

[Ndotja e ujit 8](#_Toc153746401)

[Degradimi i lumenjëve 8](#_Toc153746402)

[Gjendja e mjedisit dhe biodiversiteti 9](#_Toc153746403)

[Cilësia e ajrit 9](#_Toc153746404)

[Ndotja e tokës 10](#_Toc153746405)

[II. Analiza SWOT 11](#_Toc153746406)

[III. Objektivat dhe Masat 12](#_Toc153746407)

[IV. Plani i Veprimit 17](#_Toc153746408)

# Hyrje

Ky dokument është hartuar mbi bazën e Ligjit për Ujërat, përkatësisht neni, 47 Programi për Mbrojtjen nga Veprimet e Dëmshme të Ujërave, si dhe Udhëzimit Administrativ 19/2015, për Veprimet e Dëmshme të Ujërave. Strategjia për Ujërat në Komunën e Shtimes (2024-2027), analizon gjendjen e ujërave në Shtimes, si dhe vendos objektiva dhe veprime për mbrojtjen nga veprimet e dëmshme në territorin e komunës.

Strategjia për Ujërat në Komunën e Shtimes (2024-2027), ka katër (4) dimensione: i. mbrojtja e ujërave; ii. investimet publike në përmirësimin e infrastrukturës në ujëra; iii. përdorimi efikas i burimeve të ujit si dhe iv. Vetëdijësimi në mbrojtjen e ujërave.

Strategjia për Ujërat në Komunën e Shtimes (2024-2027) do të shërbejë si udhërrëfyes autoriteteve lokale në katër (4) fokuse: e para, në rritjen e kohezionit të politikave sektoriale komunale në funksion të mbrojtjes nga veprimet e dëshmet të ujave; e dyta, në forcimin e komunikimit dhe koordinimit në mes komunës dhe mekanizmave për mbrojtjen e ujërave; e treta, në integrimin e politikave dhe financimeve në këtë fushë dhe e katërta, në zgjerimin e përfshirjes së komuniteteve dhe akterëve lokalë në funksion të mbrojtjen nga veprimet e dëmshme të ujërave.

Strategjia për Ujërat në Komunën e Shtimes (2024-2027), ka katër kapituj të veçentë I. Analiza e Gjendjes; II. SWOT Analiza; III. Objektivat dhe Masat dhe IV. Plani i Veprimit.

# Metodologjia

Për zhvillimin e këtij projekti janë analizuar dhe aplikuar të dhëna empirike të analizës sasiore dhe cilësore. Gjithashtu janë përfshirë edhe të dhënat statistikore nga institucione e institute të ndryshme. Metodologjia e përdorur në këtë projekt kryesisht bazohet sipas të dhënave të verifikuara primare dhe sekondare. Të dhënat primare janë të siguruara nga dokumente bazike të trajtuara nga institucionet lokale e qendrore, ndërsa për mbledhjen e të dhënave sekondare baza e analizës janë të dhënat nga hulumtimet, trajnimet dhe punëtoritë e ndryshme të organizuara për këto çështje të interesit publik, siç është trajtimi i ujit të pijshëm dhe ujërave të ndotura në komunën e Shtimes. Gjithashtu për të shtjelluar çështje specifike të natyrës të qeverisjes lokale do të shfrytëzohen edhe të dhëna statistikore e ekonomektrike të cilat do të përpunohen pas marrjes së të dhënave nga respondentë të ndryshëm.

# Vizioni

Për më shumë siguri publike, duke parandaluar rreziqet nga vërshimet, e më tepër potencial të zhvillimit e mirëqenies duke u kujdesur për ujërat.

# Misioni

Komuna e Shtimes është e përkushtuar të kujdeset për ujërat në territorin e saj, duke forcuar partneritetin me komunitetin lokal dhe bashkëpunimin me të gjitha autoritetet për menaxhim të ujërave.

# Analiza e gjendjes

## Të dhënat e përgjithshme:

Komuna e Shtimes ka një sipërfaqe prej 134km² apo 13.450,8ha, gjegjësisht 1,2 % të territorit të Kosovës. Shtrihet në pjesën Qendrore të Kosovës në koordinatat 42.43, 21.03. Kufizohet me komunat Lypjan në veri, Ferizaj në juglindje dhe Suharekën në perëndim. Gjatësia e pikave më të largëta në territorin e komunës është 19,8 km, në mes fshatrave Karaqicë në perëndim dhe Vojnoc ne lindje. Gjerësia maksimale është 13,8 km në mes të komunave Pjetershticë në veri dhe, komunës katastrale Topillë-Devetak në jug. Komuna e Shtimes ka pozitë të mirë gjeografike ngase ka lidhje të mira dhe funksionale me qendrat përreth. Qendra administrative, qyteti i Shtimes, është 31km larg kryeqytetit të Kosovës - Prishtinës, 45km larg Prizrenit dhe 13km nga Ferizaj, kurse nga Aeroporti Ndërkombëatrë Adem Jashari është larg vetëm 24km[[1]](#footnote-1) .

Pozita e qendrës komunale ndaj vendbanimeve të komunës është e mirë dhe nuk i ndanë distanca të largëta, por as pengesa natyrore që do ta vështirosnin komunikimin. Në pozitën e saj gjeografike lugina e Caralevës ka rëndësi komunikative, jo vetëm për komunën, por edhe në hapësirë më të gjerë. Rruga e asfaltuar Pjetershticë-Komoran e ka shkurtuar lidhjen me pjesët tjera të Kosovës ka perëndimi. Komuna e Shtimes ka klimë të mesme kontinentale, me dimra mesatarisht të butë dhe me verë mesatarisht të nxehtë. Temperatura mesatare vjetore është 10.5 gradë Celsius. Muaji më i ftohtë është janari me temperaturë mesatare -9.gradë Celsius, ndërsa më i ngrohti është korriku me 29.4 gradë Celsius[[2]](#footnote-2). Mesatarja vjetore e reshjeve në territorin e komunës është 633 mm/m². Sasia më e lartë e reshjeve është regjistruar në muajin maj 81.3 mm/m², ndërsa ajo më e ulëta në muajin nëntor 41.7 mm/m².Mesatarja vjetore relative e lagështisë është 78.7%. Insolacioni vjetor është 2.153 orë. Vranësirat mesatare vjetore janë 52%. Shpejtësia mesatare vjetore e erës është 1.3 m/s në drejtim jug -perëndim dhe 2.8 m/s në drejtimin veri-perëndim. Pika më e ulët mbidetare në komunën e Shtimes është 545.7 m, ndërsa pika me e lartë mbidetare është 1,290 m. Rreth 54 % e sipërfaqës së komunës i takon lartësisë mbiedetare deri në deri 700 m, rreth 27% e sipërfaqes së përgjithshmë të komunës i takon lartësisë mbidetare 700-900 m, ndërsa që pjesa tjetër e sipërfaqës (rreth 17%) që përfshinë kryesisht zonat malore i takon lartësisë mbidetare mbi 900 m.

## Popullsia

Komuna Shtimes ka popullsi në numër prej 27,324 banorësh, me 4.158 ekonomi familjare, me një dendësi popullsie prej 203.91 banorësh/km² dhe me moshë mesatare 27.62 vjeç . Në bazë të të dhënave nga Agjencia e Statistikave të Kosovës, 13,850 banorë janë të gjinisë mashkullore (50.69%), ndërsa 13,474 janë të gjinisë femërore (49.31%) . Struktura e popullsisë që jetojnë në vise rurale dhe urbane ka këtë pjesëmarrje: popullsia urbane me 7,255 banorë, ose 26.55% dhe popullsia rurale me 20,069 banorë, ose 73.45%.

Në komunën e Shtimes mesatarja e ekonomive familjare është 6.57 anëtarë për familje. Norma mesatare vjetore e shtimit (nataliteti), sipas vitit 2011, është 536 lindje, ose, shprehur në promilë, 19.61‰. Norma mesatare vjetore e vdekjeve (mortaliteti), sipas vitit 2011, është 85 vdekje, ose shprehur në promilë, 3.11‰. Pra, shtimi natyror për vit, në komunën e Shtimes, është 16.5‰.

Sipas vlerësimit të ASK-së për vitin 2021, Komuna e Shtimes kishte 27,449 banorë[[3]](#footnote-3), që shënon një rritje prej 0.4% të numrit të banorëve krahasuar me numrin e banorëve në regjistrimin e vitit 2011 (tabela 1). Sa i përket migrimit sipas të dhënave nga ASK, gjatë vitit 2021 në Komunën e Shtimes kishte një migrim prej 825 banorëve, përfshirë migrimet ndërkombëtare dhe ato kombëtare.

|  |
| --- |
| **Të dhenat për popullsinë** |
| **Regjistrimi ASK 2011** | **Vlerësimi ASK 2021** |
| Numri i popullatës | Numri i amvisërive | Numri i popullatës | Ngritje / zbritje % |
|  27,324 |  4,158 |  27,449 |  +0.4% |

Tab.1. Të dhënat mbi popullsinë

## Hidrografia:

Lumi kryesor në teritorin e Komunës së Shtimes është lumi Shtimjanja. Ky lumë grumbullon edhe ujërat e lumit të Carralevës, Topillës dhe Mollopolcit. Sipërfaqja e pellgut të lumit Shtimjanja është 102 km², me një prurje vjetore 32.26 milion m³. Lumi Carraleva buron në malin Carraleva. Ky lum së pari shfaqet pranë “Qafës së Duhlës” dhe vazhdon rrjedhën përgjatë luginës së ngushtë të Carralevës. Lugina zgjerohet në zonën nga fshati Belinc deri në Shtime. Ky lumë konsiderohet si një lumë malor, me gjerësi të shtratit të lumit 3-5m dhe deri në 7m përgjatë rrjedhës së poshtme. Thellësia mesatare e këtij lumi është 50cm dhe në disa pjesë deri në 1m. Gjatë stinëve të lagështa, uji derdhet në shtratin e lumit dhe përmbytë zonat përreth. Gjatë sezonit të veres përmbanë sasi shumë të vogël uji, rreth 40l/s.Lumë tjetër është ai i Topillës me gjatësi rreth 14,5 km prej tyre 12,9 km brenda territorit komunal. Ndërsa pjesa burimore rreth 1,7 km jashtë territorit komunal. Buron nga një lartësi mbidetare rreth 1200m. Lumi ka një rënie të theksuar prej burimi deri te gryka e tij.

Pozita e lumenjëve në raport me territorin e komunës është e mirë, ngase e përshkojnë pothuajse mes-për-mes territorin. Topografia e terrenit dhe kufiri komunal kanë mospërputhje në kuptim të drenimit të ujërave. Sipërfaqe jashtë territorit që drenojnë ujëra, në këtë komunë, ka mjaft raste, pellgu i lumit Carraleva ka rreth 17 km² jashtë komune. Lumi i Topillës i ka rreth 8 km² jashtë komune, njëkohësisht edhe lumi i Molopollcit shtrinë një pjesë të pellgut e tij në komunën e Ferizajit. Nga kjo komunë janë disa lumenj që rrjedhin kah periferia e territorit komunal. Komuna kadastrale Pjetershticë dhe Karaçicë ujin e drenojnë kah pellgu i lumit Drenica. Kjo sipërfaqe është rreth 13 km², pjesa tjetër që është shumë më e vogël, ndodhet afër fshatit Mollopolc rreth 1,7 km² që rrjedhin në drejtim të lumit dhe vendbanimit Dremnjak. Edhe përroi i Godancit me pellgun e tij ka shtrirje periferike në raport me territorin komunal. Analiza e sipërfaqeve drenuese, ka rëndësi në vlerësimin e sasisë së ujërave, e sidomos në rastet kur janë të rrëmbyeshëm. Pjesa më e madhe e territorit është malore dhe lumenjtë janë të shpejtë, që ndikon edhe në rritjen e përqindjes së rrjedhjes së ujit. Mbulesa bimore është një stabilizator në rregullimin e rrjedhjes së ujit (regjimin lumor). Vegjetacioni një pjesë të ujit e shfrytëzon për jetën e tij, e rritë lagështinë në tokë, ngadalëson shkrirjen e borës. Në bazë të llogaritjeve të modulit të prurjes, shihet se nëpër komunën e Shtimes kalojnë izovijat e modulit të prurjes 4 dhe 6 l/sec / km². Kjo sasi e ujit këtë komunë e radhit në hapësirat relativisht të varfra me ujë (në pjesën e Dukagjinit moduli i prurjes lëvizë prej 10 deri në 40 l/sec/km² . Mesatarisht në këtë territor bien 90.182.000 m³ reshje që ushqejnë lumenjtë dhe ujërat nëntokësorë, kur i shtohen edhe pellgjet e lumit të Carralevës dhe Topillës, që një pjesë, e kanë jashtë territorit me rreth 25 km² dhe sasi të reshjeve me 16.825.000 m³. Sasia e përgjithshme del rreth 107 mil m³.

Ujërat nëntoksor në teritorin e komunës së Shtimes mund të gjenden në aluvione dhe sedimente të Neogjenit[[4]](#footnote-4). Pjesa më e madhe ndodhet për gjatë lumit. Akuiferet bazohen në zallë dhe rërë në sedimentet neogjene, me qëndrueshmëri prej 5-15m me Kf=3.9 x 10-3cm/sek (Kf- Koeficienti i filtrimit) dhe debiti 2-10.01/sek. Rezervat e konsiderueshme të ujrave nëntoksore ndodhën në këto sediment. Një sasi e vogël uji gjendet në aluvionet e lumit Carraleva dhe në fshatin Pjetërshticë, zona e burimit të lumit Drenica. Sipas vlerësimeve të bëra bazuar në hartën hidro-gjeologjike, aluvionet dhe sedimentet ku ndodhën ujrat nëntokësore mbulojnë një sipërfaqe prej 43 km². Sipërfaqja e përgjithshme ujore e komunës përbëhet nga 96.6ha lumenjë, 6.18ha përrenjë dhe 2.61ha kanale ujore. Sipërfaqja totale e tokave ujore është 105.39ha ose 0.78% e teritorit të përgjithshëm të komunës.

## Cilësia e Ujit

Cilësia e ujit sipërfaqësor (të lumenjve) në teritorin e komunës së Shtimes, monitorohet në dy pika monitoruese. Në Devetak dhe Vojnoc, të cilat ndodhën në lumin Shtimjanja, që i takon pellgut të Ibrit. Në këto pika monitoruese, monitorimi kryhet nga Instituti Hidrometeorologjik i Kosovës (IHMK) dhe monitorohen 10 parametra fizik, 39 parametra kimik dhe 8 metale të rënda. Sipas vlerësimit të Agjensisë për Mbrojtjen e Mjedisit të Kosovës (AMMK), sa i përket parametrave fizik dhe kimik bazuar në të dhënat e monitorimit në njërën nga stacionet monitoruese (Devetak), cilësia e ujit nuk është e ndikuar shumë në faktoret e jashtëm nga aktivitetet njerëzore dhe cilësia e ujit është shumë e mirë, ndërsa në pikën e dytë monitoruese (Vojnoc) e cila ndodhet pas shkarkimeve të të gjitha ujërave urbane nga të gjitha fshatrat përreth dhe të vet qytetit të Shtimes, cilësia e ujit të këtij lumi është e dobët. Në këtë gjendje ka ndikuar shkarkimi i ujërave nga aktivitetet e ndryshme prodhuese, urbanizmi dhe bujqësia.[[5]](#footnote-5)

## Erozioni

Erozioni është njëra prej komponentëve mjaft me rëndësi për ta trajtuar ngase rrezikon sipërfaqet bujqësore, infrastrukturën, por edhe begatitë e krijuara dhe të planifikuara nga faktori njeri. Përshpejtimin e kësaj dukurie në shumë raste e ka ndikuar edhe faktori njeri si rezultat i mos shfrytëzimit racional të tokave bujqësore, prerjes së pa kontrolluar të pyjeve, por edhe gjatë shfrytëzimit të pa kontrolluar të materialeve inerte dhe ndërtimore. Më tepër prezent është mbi formacionet molasike si rezultat i degradimit të pyjeve, vegjetacionit dhe pjerrësisë së terrenit, i cili paraqitet në formë të shpërlarjeve sipërfaqësore dhe lugjeve rrëke, por edhe përgjatë brigjeve të shtretërve të lumenjve, e përrenjve, përdorimit të papërshtatshëm të tokës, mos ndërtimi i pritave malore.

Territori i komunës së Shtimes karakterizohet me një pjesëmarrje të sipërfaqeve erozive sipas këtyre kategorive: Sipërfaqet të cilat i janë nënshtruar erozionit shumë të dobët përfshijnë sipërfaqen rreth 2445/ha, ose rreth 18% të territorit[[6]](#footnote-6). Këto sipërfaqe shtrihen kryesisht në pjesën verilindore, përkatësisht në lokalitetet Davidovc, Rashincë, Muzeqinë, Vojnovc, Gjurkovc. Territoret me erozion të dobët përfshijnë sipërfaqe rreth 8038/ha ose 59.45 % të komunës së Shtimes. Shtrihen në lokalitetet Mollopolc, Petrovë, Reçak, Belinc, Dugë, Pjetershticë. Erozioni i mesëm vepron në sipërfaqe prej 1989/ha, ose 14.72 % të territorit të komunës. Ky lloj erozioni shtrihet në lokalitetet Shtime, Rancë, Llanisht, dhe pjesën veriperëndimore të Pjetërshticës. Hapësirat me erozion të fortë në komunën e Shtimes përfshijnë sipërfaqe prej 11.37 /ha ose 0.08 %. Këtë pjesëmarrje të vogël të këtij erozioni e hasim në pjesën verilindore të lokalitetit Mollopolc.

## Vërshimet

Përmbytjet janë fatkeqësi elementare të cilat kërkojnë vëmendje të posaçme. Sot përmbytjet konsiderohen dukuri të cilat paraqiten në sezone të caktuara, të cilat janë të rrezikshme për jetën e njeriut dhe sjellim dëme të konsiderueshme materiale[[7]](#footnote-7). Në botë ku përmbytjet janë të shpeshta punohet nën sloganin se përmbytjet nuk mund të parandalohen, por mund të menaxhohen. Në disa raste thuhet ,,të jetojmë me përmbytjet” që ka kuptimin se janë dukuri normale dhe të zakonshme. Me që janë të zakonshme edhe përgatitjet janë te zakonshme, me masa si janë thasët e rërës dhe pengesa tjera metalike e plastike, strehim, ushqim, ndihmë të parë mjekësore. Përmbytjet nuk mund të parandalohen prej faktit se uji i cili grumbullohet nga reshjet ose shkrirja e borës patjetër duhet ta gjejë një rrugë të lëvizjes së tij. Në këtë rast është e rëndësishme që ujit vërshues t’i krijohen kushte për një shkarkim sa më të lirë e pa pengesa.

Ne komunën e Shtimes janë me rëndësi dy hapësira sa i përket përmbytjeve:e para është zona malore ku përrenjtë e vegjël gjatë motit të lig me shira intensive bëhen shumë të rrëmbyeshëm dhe të bartin material që e gjejnë në rrugën e tyre dhe kanë fuqi të madhe, dhe e dyta në zonën e rrafshët ku për shkak të mungesës së pjerrësisë së terrenit ujit të shiut ose nga bora e shkrirë nuk lëviz, por qëndron deri në momentin sa të thithet nga shtresa e tokës.

Në ketë territor nuk janë të theksuara dëmet nga përmbytjet dhe janë të volitshme për menaxhim. Kjo arsyetohet me faktin se nuk ka lumenj të mëdhenj, përkatësisht sipërfaqja e pellgjeve është e vogël. Në qytetin e Shtimes lumi ka dalë nga kanali i tij dhe ka sjell dëme objekteve përreth. Kjo ka ndodhë për shkak të ngushtimit të kanalit dhe mbeturinave të ndryshme, që kur hasin në pengesa, shërbejnë si pengesa në rrjedhjen e ujit. Pas zgjerimit të kanalit të lumit dukshëm është rritë profili i tij tërthor dhe, ka kapacitet më të madh. Masat antierozive dhe, kujdesi me mbeturina japin efekte pozitive, ndërsa në pjesën e rrafshet kanalet e kullimit. Lumi i Carralevës ka kanal të cekët, prandaj, herë pas here del nga shtrati dhe përmbyt rrafshin aluvial të tij.[[8]](#footnote-8)

## Ndotja e ujit

Lumenjtë Topillë dhe Caralevë në pjesën burimore hyjnë në lumenjtë të kategorisë së parë (lum i pastër). Pas bashkimit të tyre formohet lumi Shtimjanja, i cili radhitet në lum me ndotje të kategorisë II-b. Shkarkimi i ujërave të zeza dhe industriale në lumin Shtimjanja rritë shkallën e ndotjes së lumit. Në pjesën e lumit Shtimjanja, që kalon nëpër qytetin e Shtimes shkarkohen ujërat e zeza pa ndonjë trajtim paraprak. Lumi Shtimjanja është me shkallë të ndotjes II-b nga dhe lumi Caralevës nga vendbanimi Caralevë e deri në grykë, e që derdhet në lumin Sitnica dhe pas daljes nga qyteti shkarkohen ujëra të zeza, ku shkalla e ndotjes rritet. Ndotja e ujit të lumit Shtimjanja është pasojë e shkarkimit të ujërave të zeza të qytetit të Shtimes dhe fshatrave që shtrihen përgjatë lumit, si dhe, objekteve të ekonomive të vogla. Shkarkimi i ujërave të zeza në rrjedhjet lumore pa trajtim paraprak rritë shkallën e ndotjes së lumit në Shtime. Mesatarisht çdo banor shkarkon 16.46 m³/vit ujëra të zeza. Vetëm Shtimja si qytezë me 9100 banorë shkarkon 4.74 l/s ose 149786 m³ ujëra të zeza të pa trajtuara në lumë brenda vitit, pa llogaritur këtu objektet publike, tregtare hoteliere, industriale, si dhe, pa llogaritur vendbanimet tjera që shkarkojnë ujërat e zeza në rrjedhat lumore. Lumenjtë janë pjesa më e atakuar nga ndotja, ngase dominon logjika se lumi me masën e vet ujore e bartë dhe e largon ndotjen. Përveç ndotjes kimike të ujërave, ku ndotësi hynë si përbërës i ujit, është ndotja fizike nga mbeturinat, që nuk treten dhe përhapen në shtratin e lumit, e disa transportohen. Mbeturinat e ngurta që janë organike ndikojnë në ndotjen biologjike, që pas dekompozimit të tyre, krijohen kushte të përshtatshme për jetesën e mikroorganizmave të ndryshëm, si dhe, parazitëve që, janë të dëmshëm për jetën e njeriut, florën dhe faunën,që shtrihet përgjatë shtratit të lumit[[9]](#footnote-9). Të gjitha këto lloje të ndotjeve i zvogëlojnë kushtet për botën e gjallë natyrore të ujërave si të florës dhe faunës. Shkarkimi i mbeturinave të ngurta, është dukuri tjetër negative e lumenjve të Kosovës, por edhe te vendbanimeve të komunës së Shtimes. Kjo dukuri është e shprehur sidomos në ato vendbanime ku nuk është e organizuar mbledhja e mbeturinave.

## Degradimi i lumenjëve

Në bazë të dhënave komunale nxjerrja e inerteve ka shkaktuar degradim të shtretërve të lumenjve dhe, si pasojë ka ardhur deri të ndërrimi i rrjedhës natyrore të lumit, pastaj ndotjen dhe shkatërrim e biosferës në shtratin e lumit dhe përreth tij. Pasojat e shfrytëzimit të inerteve në mënyrë të pa planifikuar në shtretërit e lumenjve shkaktojnë edhe vërshime në tokat bujqësore.

Vet rritja e bimëve të larta, pengesat natyrore dhe ato antropogjene kanë ndikuar negativisht në rrjedhën natyrore te lumit Shtimjanja, Carralevës, dhe Topillës. Sipërfaqja ujore rreth 100ha në komunën e Shtimes, në bazë të vrojtimeve dhe në bazë të analizave të bëra në GIS, kanë pësuar ndryshime, për shkak të uzurpimeve të shtratit të lumenjve dhe, për shkak të mbjelljes së bimëve të larta nga fermerët, që kanë pronat, përgjatë shtratit të lumit. Krijimi i fyteve të ngushta shkakton edhe vërshime të tokave bujqësore. Ndikimet negative janë prezent në të gjitha rrjedhjet ujore që kalojnë në vendbanime me hedhjen e mbeturinave të ngurta, ku depozitimi i tyre shkakton degradim dhe ndotje që ndikon negativisht në arealin biogjeografik të shtratit të lumit. Hedhja e mbeturinave janë prezent në të gjithë lumenjtë e Komunës së Shtimes:

|  |  |
| --- | --- |
| Ujërrjedha e Lumit Pjetërshticë | Pjetërshticë |
| Ujë rrjedha e Lumit Carralevë | Carralevë, Belinc dhe Reçak |
| Ujë rrjedha e Lumit Godanc | Godanc i Epërm dhe Gjurkovc |
| Ujë rrjedha e Lumit Topillë | Llanisht, Topillë, Devetak dhe Petrovë |
| Ujë rrjedha e Lumit Mollopolc | Mollopolc dhe Petrovë |
| Ujë rrjedha e Lumit Shtimjanja | Muzeqinë, Vojnovc, Shtime |
| Ujë rrjedha e Lumit Koshare | Gllavicë |

 Tab.2. Lokalitetet e ujërrjedhjet

## Gjendja e mjedisit dhe biodiversiteti

Presionet në ujëra vijnë kryesisht si pasojë e rritjes së vëllimit të ujërave të shkarkuara pa trajtimin adekuat fizik, kimik e biologjik. E gjithë kjo ndikon në rritjen e vlerave të parametrave fizik, kimik dhe mikrobiologjik në trupat ujorë. Vlerësohet që tejkalimi i këtyre parametrave është rezultat i shkarkimeve në trupin ujorë të ujërave nga aktivitetet e ndryshme prodhuese dhe industriale në këtë zonë. Shfrytëzimi i pakontrolluar i resurseve ujore dhe dëmtimi i shtretërve të lumenjve[[10]](#footnote-10), ende mbetet një nga format e degradimit të resurseve ujore në territorin e Komunës së Shtimes. Burim i ndotjes së së lumenjëve në komunën e Shtimes si u tha më lartë janë mbeturinat që hidhen në këta lumenjë dhe derdhja e ujërave të zeza direkt në lumenjë pa ndonjë trajtim paraprak.

## Cilësia e ajrit

Në komunën e Shtimes, nuk ka ndonjë stacion nacional apo lokal të monitorimit të cilësisë së ajrit, prandaj nuk ka të dhëna të cilave mund t’i referohemi për të vlerësuar cilësinë e ajrit në Shtime. Por nëse marrim për bazë të dhënat nga stacionet tjera dhe ngjashmëritë që ka komuna e Shtimes me lokalitetet tjera ku behët monitorimi i ajrit, vlerësohet dhe pritet që problemi kryesor të jetë ndotja me grimcat PM10 dhe PM 2.5[[11]](#footnote-11).

Komuna e Shtimes, nuk ka ndonjë industri të zhvilluar që do të ishte burim i ndotjes së ajrit, përveç gurëthyesve dhe në disa vendbanime malore ku bëhet pjekja e gurit gëlqeror në furra klasike me anë të gomave të përdorura, andaj burimet kryesore të ndotjes së ajrit janë ekonomitë familjare, institucionet publike që përdorin lëndë djegëse për ngrohje, transporti dhe operatorët e shfrytëzimit të gurit. Në komunës e Shtimes vlerësohet se janë 2903 ekonomi familjare që e përdorin drurin si lëndë djegëse. Konsumi vjetor i drurit vlerësohet të jetë 28.901 m³ dru. Mesatarja vjetore e sasisë së drurit të përdorur nga ekonomitë familjare për ngrohje është 9.33 m³ .

Në ndërtesat publike të komunës së Shtimes në kuadër të pjesëmarrjes së burimeve energjetike që përdoren për ngrohje dominon druri me 2.184 m³ dhe 2500 l. naftë. Gjatë vitit 2018 dhe 2019, në ndërtesat publike të komunës së Shtimes nuk është përdorur thëngjilli për shkak të ndalimit të përdorimit të tij nga Ministria e Mjedisit, ndërsa ka filluar në raste sërish të përdoret si lëndë djegëse. Një kalkulim i përafërt i emetimeve totale vjetore të ndotësve të ajrit sipas sektorëve është prezantuar në tabelën si më poshtë. Nga tabela shihet se burimet kryesore të ndotjes së ajrit janë emetimet nga djegjet e vogla (amvisëria, shërbimet dhe institucionet) si dhe trafiku.

|  |
| --- |
| Emetimet totale vjetore të emisioneve në ajër në komunën e Shtimes sipas sektorëve dhe ndotësve ton/vit |
|   | Djegiet e vogla (amvisnia, shërbimet, ndërtesat publike) | Trafiku | Bujqësia | Gurëthyesit | Gjithsej  |
| Grimcat e pluhurit PM10 | 322 | 61 | 23 | 23 | 429 |
| Grimcat e pluhurit PM2.5 | 314 | 28 | 3 | 5 | 350 |
| Oksidet e Azotit (NOX) | 31 | 220 | 80 | 0 | 331 |
| Dyoksidi i Sulfurit (SO2) | 66 | 0,1 | 0 | 0 | 66 |
| Monoksidi i Karbonit (CO) | 1869 | 105 | 6 | 0 | 1980 |

Tab.3: Emetimet totale vjetore të emisioneve në ajër në komunën e Shtimes sektorëve dhe ndotësve ton/vit

## Ndotja e tokës

Një ndër burimet kryesore të ndotjes së tokës janë edhe industritë kimike, përdorimi jo racional i pesticideve dhe plehrave jo minerale, ndotja e tokës me materie radioaktive, ndotja e tokës me metale toksike si dhe ndotja e tokës me mikro organizma patogjen. Gjithashtu edhe humbja e shtresës cilësore të tokës nga procese natyrore të erozionit si dhe nga aktivitetet e njeriut sikurse është prerja e pakontrolluar e pyjeve konsiderohet si ndër faktorët kryesor të degradimit të tokave. Në Kosovë ende nuk ka sistem të monitorimit të tokës (dheut). Në mungesë të të dhënave nga monitorimi i tokës/dheut, është e vështirë të bëhet një vlerësim i besueshëm. Megjithëkëtë ky problem është adresuar përmes projekteve specifike. Një nga këto projekte ka qenë projekti i financuar nga Bashkimi Evropian (BE) për studimin e tokës bujqësore në Kosovë (ALPS-Agriculure Land Pollution Survey). Qëllimi kryesor i projektit ka qenë të bëjë vlerësimit e ndotjes së tokës bujqësore. Në kuadër të projektit janë analizuar mostrat toke për 17 metale të renda, mostra toke për treguesit e pjellorisë, mostra toke për përmbajtjen e ndotësve organik dhe mostra bime për metale te renda. Vlerësimi i ndotjes së tokës ka qenë i orientuar në zonat potenciale te ndotjes si: zonat industriale, uji i ndotur dhe mbetjet, përmbytjet, aktivitetet bujqësore.

Në kuadër të rezultateve kyçe të projektit thuhet se: përqendrimet e metaleve të rënda (Zn, Cr, Ni, Cd, Pb, Hg, Zn, Cu, si dhe Ni) janë brenda standardeve të ndotjes së tokës dhe se nuk është identifikuar ndotja e të lashtave (perimeve, drithërave dhe frutave), nga metalet e rënda (në veçanti Cr, Ni, Pb, Zn,), prej mostrave të tokës për qëllime bujqësore.

Eksploatimi i resurseve minerare është një dukuri tjetër, e dëmtimit të tokës në komunën e Shtimes. Në bazë të të dhenave të Komisionit të Pavaruar të Minierave dhe Mineraleve, në territorin e komunës së Shtimes operojnë 53 operatorë që si subjekt të veprimtarisë kanë eksploatimin e gurit dhe të rërës. Nga këta operatorë 25 operatorë prej tyre që kanë licenca për veprimtarinë e tyre dhe 9 operatorë që nuk kanë licenca për veprimtarinë e tyre[[12]](#footnote-12). Faktorët tjerë që dëmtojnë cilësinë e tokave në Shtime janë edhe: ndërtimet e paplanifikuara, erozioni, dhe përdorimi i plehrave kimike dhe pesticideve.

# Analiza SWOT

Analiza SËOT përmbanë komponente të cilat përbëjnë balancën e gjendjes reale të veprimit racional mbi zhvillimet lidhur me projektin. Në analizën e hulumtimit të aktiviteteve dhe të vepimit aksional, analiza SËOT shqyrton aspekte të diagnostifikimit dinamik sipa të cilave duhet merren në konsideratë zhvillimet lidhur ,,të priturat” dhe të ,,papriturat” në proces zhvillimi të projektit që mund ta ndihmojnë dhe ta pengojnë zhvillimet cilësore drejt harmonizimit dhe konsolidimit veprues lidhur me projektin tonë.

Pa u përkufizuar sipas një formati strikt konsiderojmë se ,,struktura” e SËOT analizës në komponetete veta përmbanë si vijon:

|  |  |
| --- | --- |
| **Përparësitë:** | **Dobësitë:** |
| * Vullneti i autoriteteve qendrore dhe lokale për përmirësim të gjendjes;
* Infrastruktura ligjore e konsoliduar;
* Shtrirja e operimit të mbledhjes së mbeturinave;
* Zgjerimi i shtrirjes së rrjetit të ujërave të ndotura;
* Vetëdijesimi i qytetarëve për menaxhim të ujit dhe derdhjes së ujërave të ndotura;
 | * Mungesë e burimeve njerëzore të kualifikuar dhe specializuara nga fusha e ujërave dhe ambientit;
* Koordinimi i ulët ndërmjet autoriteve përgjegjëse lidhur me menaxhimin e ujërave dhe ndotësve;
* Mungesë e infrastrukturës lidhur me drenazhimin, kaskadat, kapërderdhjet dhe kullimin e sipërfaqeve;
* Kufizimet buxhetore komunale në investimet në shtretërit e lumenjëve;
 |
| **Rreziqet:** | **Mundësitë:** |
| * Fytet e ngushta dhe infrastruktura e dobët e shtretërve të lumenjëve;
* Kompanitë publike me kapacitetet të dobëta operacionale;
* Mungesë koordinimi ndërmjet autoriteteve qendrore dhe lokale në reagimet ndaj rreziqeve të vërshimeve;
* Kapacitete dhe paisje të kufizuara në ekipet e menaxhimit të emergjencave;
* Derdhjet e ujërave fekale në lumenjë;
 | * Investimet komunale dhe nga niveli qendror në përmirësimin e infrastrukturës për shtretërit e lumenjëve;
* Përditësimi i hartave të rreziqeve nga vëshimet nga autoritetet përkatëse;
* Ri-shikimi i planeve operative emergjente, rritja e investimeve në përmirësomin e infrastrukturës si dhe përkrahja me paisjije e ekipeve të menaxhimit të emergjencave;
* Investimet nga niveli qendorë, donatorët dhe bashkëpunimi ndër komunal në ndërtimin e kolektorëve dhe impiantëve për trajtimin e ujëve të zeza;
 |

# Objektivat dhe Masat

**Objektiva përgjithshme 1. Rritja e nivelit të mbikëqyrjes dhe mbrojtja e ujërave sipërfaqësor dhe nëntokësor ndaj aktiviteteve ndotëse**

Përmes kësaj objektive synojmë që të paraqesim synimet reale të identifikimit të ndotësve kryesorë të ujërave në komunën e Shtimes. Koncentrimi dhe derdhja e ujërave të ndotura ende bëhet sipas një sistemi klasik të derdhjes pa ju nënshtruar parametrave matëse sipas një metodologjie shkencore të trajtimit. Kësaj i shtohet edhe mungesa e infrastruktures të filtrimit apo kaskadimit të tyre në rrjedhje deri në shkarkim të plotë. Derdhja e ujërave vazhdon të bëhet pakufizim në sistemin e kanalizimit publik. Këto shkarkime në kanalizime publike bëhen nga amvisnia dhe ekonomitë familjare, ndërsa derdhjet e pakontrolluara në lum vazhdojnë nga industria e gurëthyesve dhe përpunuesve të rërës-zhavorit dhe sektorët ekonomik. Trajtimi i këtyre ujërave nënkupton edhe mobilizim të autoriteteve përgjegjëse lokale e qëndrore, kompanive publike dhe të gjithë akterëvë të cilët kanë përgjegjësi për të mbrojtur ambientin dhe ujërat në Kosovë e specifikisht në komunën e Shtimes. Pa u përkufizuar në aktivitete e masa konkrete konsiderojmë se veprimet si në vijim do të ndikonin në përmirësimin e kësaj gjendje:

**Objektivi specifik 1.1. Rritja e investimeve infrastrukturore në mbrojtje të ujërave**

**Masat:**

* 1.1.1. Të kryhet vlerësimi i ndikimit buxhetor në Kornize Afat-Mesme Buxhetore (KAB) 2024 – 2026, për nevojat e investimeve në mbrojtjen e lumenjëve;
* 1.1.2. Hartimi i projekteve dhe gjetja e mundësive të financimit nëpërmjet nivelit qendrorë dhe donatorëve në infrastrukturën e mbrojtjes së ujërave dhe parandalimin e rreziqeve nga vërshimet;
* 1.1.3. Identifikimi dhe analiza e plotë e burimeve ujore dhe gjendja e tyre nëpërmjet partneriteteve dhe donacioneve si dhe përfshirja e komuniteteve lokale në proces;
* 1.1.4. Të harmonizohen planet e investimeve dhe menaxhimit të ujërave të zeza dhe mbeturinave në mes komunës dhe kompanive;

**Objektivi specifik 1.2. Përmirësimi dhe zgjerimi i rrjetit të ujërave të ndotura dhe parandalimi i degradimit të lumenjëve;**

Komuna e Shtimes, ndërrmarrja publike dhe operatorët privat nëpërmjet mbështetjes nga qeveria dhe donatorët duhet të hartojnë planin e rivatilizimin të sistemeve ekzistuese të kanalizimit publik dhe zgjerimin e tij. Si dhe të hartojnë planet afat-mesme dhe afatë-gjatë për vendosjen e kolektorëve dhe impiantit të trajtimit.

Konsiderohet se një përqindje e lartë në sistemin e kanalizimit publik funksionon me vështirësi teknike. Shahtet janë të dëmtura, pa kapak apo të papastruara prej kohësh. Poashtu edhe vetë derdhjet nga sistemi dalin në lumenjë. Nuk ka grumbullim të rrjetit të shtrirë e as impiantë të trajtimit.

**Masat:**

* 1.2.1. Në projeksionet buxhetore (2024-2026) të përfshihen në shpenzime kapitale dhe bashkë-financimet në infrastrukturën e rrjetit të kanlizimit dhe mbrojtjes së ujërave;
* 1.2.2. Hartimi i projektit për ndërtimin e kolektorit dhe impiantit për trajtimin e ujërave të zeza;
* 1.2.3. Programi i financimit në kornizat buxhetore, gjetja e mbështetjes nga niveli qendorë dhe donatorët;

**Objektivi specifik 1.3. Zvogëlimi i ndotjes industriale të ujërave;**

Sektori industrial është i koncentruar kryesisht në Parkun e Biznesit në rr.Komandant Kumanova, rr.Adem Jashari në fshatin Davidovc dhe Gurëthyesit përgjatë lumenjëve dhe rrjedhës së tyre në Grykën e Topillës dhe fshatrave Carralevë e Belinc. Ndonëse me kushtet dhe kriteret e përcaktuara nga autoritete lokale e qendrore, këto veprimtari industriale kanë licencat e tyre të operimit në hapsirë, ekziston rreziku i ndotësve të ujit nga veprimtaria e tyre. Operimi, ka ndikim direkt ngase, derdhjet nga Parku i Biznesit, afektojnë direkt puset e furnizimit me ujë të pijëshëm.

Pjesë e ndotësve të ujit dhe ajrit mund të konsiderohen edhe furrat e pjekjes së gurit gëlqerore. Për më teper, në periudha të caktuara janë përdorur edhe lëndë djegëse si gomat, për këtë veprimtari. Përtej këtyre faktorëve, ndikim kanë edhe veprimetaritë tjera më të vogla që bëjnë punë industriale dhe derdhjen e mbetjeve e kanë qoftë në rrjetin e kanalizimeve apo direkt në ujëra.

**Masat:**

* 1.3.1. Identifikimi i ndotësve dhe kategorive të ndotjes nga industritë prodhuese, si dhe vlerësimi i ndikimit;
* 1.3.2. Vlerësimi i ndikimit të ujërave të zeza dhe industrial të Parkut të Biznesit në ujërat nëntokësor dhe shqyrtimi i ndrrimit të trasesë/largimi nga puset e furnizimit me ujë të pijshëm;
* 1.3.3.Hartimi i projektit për ndërtimin e kolektorit dhe impiantit për trajtimin e ujërave të zeza për Parkun e Biznesit dhe gjetja mundësive të bashkëfinancimit me bizneset, nivelin qendorë dhe donatorët;

**Objektiva 2. Rritja e investimeve, mbikëqyrjes dhe ruajtjes së shtretërve të lumenjve**

Presionet në ujëra vijnë kryesisht si rezultat i rritjes së vëllimit të ujërave nga niveli i të reshurave dhe faktorët klimatik. Si pasojë, mungesës së trajtimit të shtretëve të lumenjëve, derdhjeve të pa kontrolluara të ujëvave të zeza, derdhjes së mbeturinave dhe fyteve të ngushta, shkaktohen rreziqe për dalje nga shtretërit dhe vërshime. Referuar raporteve të konsultimeve publike dhe dëgjimeve buxhetore, nga kërkesat e qytearëve del se ende nuk janë trajtuar në mënyrë konsistente mirëmbajtja e lumenjëve përgjatë rrjedhës së tyre. Vlerësohet që përballja me vërshimet në sezonën e shirave sipas të reshurave ka ndikuar në dëmtimin e pronës dhe siperfaqeve me të mbjella në natyre dhe serave me fidanishte. Shfrytëzimi i pakontrolluar i resurseve ujore dhe dëmtimi i shtretërve të lumenjve[[13]](#footnote-13), ende mbetet një nga format e degradimit të resurseve ujore në territorin e Komunës së Shtimes. Burim i ndotjes së së lumenjëve në komunën e Shtimes, janë mbeturinat që hidhen në këta lumenjë dhe derdhja e ujërave të zeza direkt në lumenjë pa ndonjë trajtim paraprak.

**Objektivi specifik 2.1. Përmirësimi i infrastrukturës së shtretërve të lumenjëve**

Nëpërmjet rritjes së investimeve në hapjen e shtratit dhe ndërtimit të kanaleve orientuese të ujërave nga lumenjtë parandalohen rreziqet nga vërshimet dhe ngritet siguria për qytetarët, pronat dhe të mbjellat e kulturat tjera bujqësore.

Është urgjente veprimi pro-aktiv i autoriteteve lokale lidhur me ndalimin e hudhjes dhe mbetjeve dhe mbeturinave inerte në lumenjë. Njëkohësisht edhe ndërveprimi me komunitetin lokal, në ruajtjen por edhe përmirësimin e gjendjes së lumenjëve. Rregullative përcakton masat dhe gjobat për personat të cilët hudhin mbeturina inerte dhe organike në lumë dhe shtratin e lumenjëve.

Megjithatë, për të siguruar qasje efikase dhe efektive, nevojiten një seri e masave dhe veprimeve për ta përmirësuar gjendjen, nisur nga: vlerësimi i gjendjes, reflektimi në planet operacionale emergjente, dhe intervenimet sistematike nëpërmjet investimeve publike.

**Masat:**

* 2.1.1. Zgjerimi i operimit të mbledhjes së mbeturinave, caktimi i deponive inerte, mbetjeve të kafshve (prerjet dhe të ngordhura) dhe zbatimi efikas i masave ndëshkuese për ndotësit;
* 2.1.2. Identifikimi i plotë i strukturës, pikave kritike të rrezikut dhe hartave të lumenjëve - vendosja në planin operativ emergjent dhe planet investimeve komunale;
* 2.1.3. Investimev në ndërtimin e mureve mbrojtëse, hapja e fyteve të ngushta, përmirësimi i devijimeve si dhe urave apo pengesave tjera rrethanore;
* 2.1.4. Investime në ndërtimin e kanaleve kulluese dhe të drenazhimit për të ulur nivelin e rrezikut nga vërshimit;
* 2.1.5. Investime në kanalet atmosferike dhe mirëmbahen ato ekzistuese;
* 2.1.6. Përfshirja e komunitetit për të ndërmarrë masa në parandalimin e rrëshqitjeve dhe pengesave në lumenjë;

**Objektiva 3. Parandalimi i veprimeve të dëmshme ndaj ujit me qëllim rritjen e sigurisë për furnizim për pije dhe përdorim efikas në prodhimet bujqësore**

Qytetarët e komunës së Shtimes furnizohen me ujë të pijshëm nga puset nëntokësore. Përmes sistemit të pompimit nga pikat te ,,Gështenjat” dhe te Pishat, mbulohen nevojat e furnizimit me ujë të pijshëm. Edhe në vendbanime rurale janë ndërmarrë veprime për të bërë zgjidhje të furnizimit me ujë përmes pompimit. Pjesa tjetër e furnizimit me ujë kryesisht bëhet nga burimet vetanake përmes puseve të hapura nga pronarë individualë, si dhe nga burimet e ujit sipas rrjedhjeve nga krojet në vise malore sikurse në fshatrat malore: Pjetështicë, Carralevë, Zborc, Mollopolc, Reçak apo edhe fshatra tjera.

Edhe sa i përket përdorimit për bujqësi, aktualisht ujitja e siprfaqeve bëhet në kushte individuale të fermerëve dhe bujqëve sipas kapaciteve të kufizuara për ujitjen e sipërfaqeve. Sa i takon sistemeve të ujitjes së sipërfaqeve bujqësore nuk ka ndonjë infrastrukturë e cila mbulon ujitjen e sipërfaqeve bujqësore.

**3.1. Parandalimi veprimeve të dëmshme në ujë dhe rritja e sigurisë në furnizimin me ujë të pijshëm**

Veprimet e dëmshme në ujë, kanë ndikim direkt në furinizimin me ujë të pijëshëm, qoftë nëpërmjet sistemit të pompimit apo puseve të hapura, në veçanti në ujërat nëntoksore, apo nga kontaminimi i shkaktuar si pasojë e vëshimeve, apo ndotësve tjerë.

Përmbushja e kësaj objektive do ndikojë direkt në rritjen e sigurisë në furnizimin me ujë të pijshëm, kujdesin ndaj shëndetit publik. Duke siguruar edhe masa të monitorimit, klorizimit dhe cilësive e vetive tjera kimike-bakteorologjike brenda paramentrave për furnizim cilësor dhe të sigurtë.

**Masat:**

3.1.1. Ndërtimi i mekanizmit të koordinimit sistematik me institucionet përkatëse për kontrollin e cilësisë së ujit të pijëshëm;

3.1.2. Hartimi i projektit së bashku me instititucionet, kompaninë rajonale dhe autoritetet rregullative për ujërat për ndërtimin e fabrikës për trajtimin e ujit të pijëshëm dhe shtrirjen e rrjetit të ujësjellësit;

3.1.3. Mirëmbajtja e vazhdueshme e sistemit të furnizimit me ujë të pijshëm, kontrolli i sistemit të furnizimit, përfshirë edhe rrjeti.

**3.2. Përdorimi efikas i burimeve të ujit në bujqësi dhe shmangia e veprimeve të dëmshme;**

Shfrytëzimi i ujit për bujqësi, prodhon efekte dy kahore: në njërën anë, bujqit duke krijuar rrjedha, apo diga rrisin rreziqet nga vërshimet, e në anën tjetër veprimet e dëmshme në ujë, rrisin rreziqet në prodhimet e kulturave bujqësore.

Edhe masat në përmirësimin e gjendjes duhet parë në dy prizme: e para, që të ulet ndotja nga derdhjet e prodhimeve nga industria e bujqësisë, përkatësisht fermat, preparatet, pengimi i rrjedhës së lumenjëve, e në anën tjetër, të parashihen investime në pastrimin e lumenjëve dhe studimet e fizibilitetit për ndikimin e vendosjes së digave për shfrytëzim.

**Masat:**

* 3.2.1. Analiza e gjendjes mbi derdhjet e fermave në sistemin e kanalizimit dhe lumenjët si dhe përdorimi i pesticideve dhe ndikimi në ujëra;
* 3.2.2. Identifikimi i rrjedhës së lumit/shtrirja në parcelat bujqësore dhe përdorimi i këtyre ujërave për prodhime;
* 3.2.3. Vlerësimi i ndikimit dhe përfshirja e komunitetit/përdoruesve të pronave/parcelave rreth shtrirjes së lumit në uljen e degradimit dhe parandalimin e rreziqve;
* 3.2.4. Para secilit investim në diga, apo edhe në infrastrukturën e kanaleve të ujitjes të vlerësohet ndikimi në rreziqet nga vërshimet;

**Objektiva 4. Ngritja e vetëdijes qytetare duke promovuar qasje miqësore që kontribuojnë në ruajtjen dhe mbrojtjen e ujërave**

Përmes kësaj objektive synohet të arrihet një nivel komunikimi aktiv me komunitetet lokale në rritjen e informimit, njohurive si dhe rolit në parandalimin e veprimeve të dëmshme në ujë. Në këtë objektivë kruciale konsiderohet bashkëpunimi ndërmjet akterëve siç janë: mediat, shkollat, policia, ndërmarrjet rajonale të ujit dhe mbeturinave, shoqëria civile dhe vullnetarëve. Duke ju referuar kësaj objektive një bashkëveprim më i lartë i akterëve do të ndikonte reciprokisht në uljen e veprimeve të dëmshme në ujë, njëkohësisht në sigurinë më të madhe të përdorimit.

**Masat:**

* 4.1.1. Iniciativa të përbashkëta me shkollat në promovimin e ruajtjes së mjedisit nëpërmjet pastimit të ambientit;
* 4.1.2. Takime periodike me komunitetet lokale, lidhur me ndikimin dhe rolin e tyre në parandalimin e veprimeve të dëmshme në ujë;
* 4.1.3. Sigurimi i politikave favorizuese – subvencionimi i aktiviteteve në parandalimin e rreziqeve dhe kontributin publik;
* 4.1.4. Promovimi i aktiviteteve dhe rritja e prezantimit mediatik për shkaktarët dhe rreziqet nga vërshimet;

# Plani i Veprimit

|  |  |  |  |  |  |  |
| --- | --- | --- | --- | --- | --- | --- |
| **Objektiva pergjithshme**  | **Objektiva specifike**  | **Masat** | **Veprimet** | **Periudha e Implementimit** | **Përgjegjësia** | **Burimet e financimit** |
| **1. Rritja e nivelit të mbikëqyrjes dhe mbrojtja e ujërave sipërfaqësor dhe nëntokësor ndaj aktiviteteve ndotëse** | **1.1 Rritja e investimeve infrastrukturore në mbrojtje të ujërave**  | 1.1.1. Të kryhet vlerësimi i ndikimit buxhetor në Kornize Afat-Mesme Buxhetore (KAB) 2024 – 2026, për nevojat e investimeve në mbrojtjen e lumenjëve; | 1.1.1.1. Prioretizimi i projekteve në fushën e mbrojtjes së ujrave; 1.1.1.2. Investime në eleminimin e pikave kritike të rrezikut; 1.1.1.3. Prioretizimi i investimeve në ruajtjen e tokës nga ndotësit; | Cikli i planifikimit vjetor të Kornizes Afat-Mesme dhe Buxhetit (maj-shtator) 2024-2027 | ZKF, DPUKGJP, DSHPI; DZHEB | // |
| 1.1.2. Hartimi i projekteve dhe gjetja e mundësive të financimit nëpërmjet nivelit qendrorë dhe donatorëve në infrastrukturën e mbrojtjes së ujërave dhe parandalimin e rreziqeve nga vërshimet; | 1.1.2.1. Analiza e gjendjes/ndikimit(ujrat vërshimet, ndotja, toka); 1.1.2.2. Nxjerrja e objektivave nga dokumentet/strategjitë komunale (parandalimi rreziqeve mbrojtja e tokes, vërshimeve); 1.1.2.3. Paraqitja e financimit/financimeve për projektin; | 2024-2027 | ZKF, DPUKGJP, DSHPI; DZHEB | Buxheti Komunal, Niveli qendror dhe Donatorët |
| 1.1.3. Identifikimi dhe analiza e plotë e burimeve ujore dhe gjendja e tyre nëpërmjet partneriteteve dhe donacioneve si dhe përfshirja e komuniteteve lokale në proces; | 1.1.3.1.Shtirja hartografike e ujërave; 1.1.3.2. Promovimi i mbrojtje dhe investimeve; 1.1.3.3. Konsultimet me komunitetet lokale për burimet ujore. | 2024-2027 | DPUKGJP, DZHEB, Komunitetet lokale | Buxheti Komunal, përfshirja e shoqërisë civile dhe organizatave të specializuara dhe donatorëve |
| 1.1.4. Të harmonizohen planet e investimeve dhe menaxhimit të ujërave të zeza dhe mbeturinave në mes komunës dhe kompanive; | 1.1.4.1. Takime periodike me kompanitë në harmonizim të planeve investive; 1.1.4.2. Të harmonizohen planet investive të ndotësve industrial me komunën në planifikimin e shtrirjes së rjetit të kanalizimit; 1.1.4.3. Hartimi i planeve të përbashkëta operacionale të menaxhimit të mbetjeve të kafsheve dhe inerte; | 2024-2027 | DSHPI, Kompanitë Rajonale | Buxheti Komunal, Investimet nga kompanitë rajonale dhe donacionet; |
| **1.2 Përmirësimi dhe zgjerimi i rrjetit të ujërave të ndotura dhe parandalimi i degradimit të lumenjëve** | 1.2.1. Në projeksionet buxhetore (2024-2026) të përfshihen në shpenzime kapitale dhe bashkë-financimet në infrastrukturën e rrjetit të kanlizimit dhe mbrojtjes së ujërave;  | 1.2.1.1. Të prioretizohen investimet që prekin ndotjen e lumenjve; 1.2.1.2. të prioretizohen largimi i ndotjos nga tokat prodhuese; 1.2.1.3. të planifikohet zgjerimi i lumenjve dhe eleminimi I fyteve të ngushta. | 2024-2027 | ZKF, DPUKGJP, DSHPI; DZHEB | Buxheti Komunal, Niveli qendror dhe Donatorët |
| 1.2.2. Rishikimi i projektit për ndërtimin e kolektorit dhe impiantit për trajtimin e ujërave të zeza; | 1.2.2.1. Vleresimi i zbatimit të shtrirjes së kolektorit; 1.2.2.2. Finalizimi i projektit; 1.2.2.3. Komunikimi ndërkomunal për impiantin; | 2024-2027 | ZKF, DPUKGJP, DSHPI; DZHEB, Donatorët | Buxheti Komunal, Niveli qendror dhe Donatorët |
| 1.2.3. Programi i financimit në kornizat buxhetore, gjetja e mbështetjes nga niveli qendor dhe donatorët; | 1.2.3.1. Inicimi i takimeve dhe ndarja e informatave me nivelin Qendror dhe donator; 1.2.3.2. Konferenca për mjedisin me donatoret. | 2024-2027 | ZKF, DPUKGJP, DSHPI; DZHEB, Donatorët | Buxheti Komunal, Niveli qendror dhe Donatorët |
| **1.3. Zvogëlimi i ndotjes industriale të ujërave;** | 1.3.1. Identifikimi i ndotësve dhe kategorive të ndotjes nga industritë prodhuese, si dhe vlerësimi i ndikimit; | 1.3.1.1. Lista e prodhuesve në zonën ekonomike dhe prodhuesve sipas kategorive; 1.3.1.2. Vlerësimi i ndikimit në mjedis;  | 2024-2027 | DPUKGJP, DSHPI; DZHEB, Bizneset | Buxheti Komunal, Niveli qendror dhe Donatorët |
| 1.3.2. Vlerësimi i ndikimit të ujërave të zeza dhe industrial të Parkut të Biznesit në ujërat nëntokësor dhe shqyrtimi i ndrrimit të trasesë/largimi nga puset e furnizimit me ujë të pijshëm; | 1.3.2.1. Hartimi i projekteve të përbashkëta për menaxhimin e derdhjes së ujërave; 1.3.2.2. vlerësimi I ndikimit të trasesë së kanalizimit në ujërat nën tokësorë - puset e furnizimit me ujë;  | 2024-2027 | DPUKGJP, DSHPI; DZHEB, Bizneset | Buxheti Komunal, planet investive të biznesve, aplikimi në financime (qeveri dhe donacione). |
| 1.3.3.Hartimi i projektit për ndërtimin e kolektorit dhe impiantit për trajtimin e ujërave të zeza për Parkun e Biznesit dhe gjetja mundësive të bashkëfinancimit me bizneset, nivelin qendorë dhe donatorët; | 1.3.3.1. Takimet me bizneset për hartimin e projektit; 1.3.3.2. Përfshirja e ekpertëve në gjetjen e zgjidhjeve; 1.3.3.3. aplikimi në fondet dhe donacione; | 2024-2027 | DPUKGJP, DSHPI; DZHEB, Bizneset | Buxheti Komunal, planet investive të biznesve, aplikimi në financime (qeveri dhe donacione). |
| **2. Rritja e investimeve, mbikëqyrjes dhe ruajtjes së shtretërve të lumenjve** | **2.1. Përmirësimi i infrastrukturës së shtretërve të lumenjëve** | 2.1.1. Zgjerimi i operimit të mbledhjes së mbeturinave, caktimi i deponive inerte, mbetjeve të kafshve (prerjet dhe të ngordhura) dhe zbatimi efikas i masave ndëshkuese për ndotësit; | 2.1.1.1. Vlerësimi i shtrirjes së mbledhjes së mbeturinave; 2.1.1.2. Faturimi nga komunave, regjistimi I plotë në mbledhje; 2.1.1.3. Zgjerimi i menaxhimit/themelimi i nderrmarrjes publike lokale; 2.1.1.4. Caktimi i deponive të mbetjeve të kafshëve dhe inverte; | 2024-2027 | DSHPI, Kompanitë Rajonale, Komunitetet lokale. | Buxheti Komunal, Donacionet, Pagesat e deponimeve. |
| 2.1.2. Identifikimi i plotë i strukturës, pikave kritike të rrezikut dhe hartave të lumenjëve - vendosja në planin operativ emergjent dhe planet investimeve komunale; | 2.1.2.1. Verësimi i hartave nga Minsitria e Mjedisit; 2.1.2.2. Takimet me banorët; 2.1.2.3. Listimi i plotë I pikave të rrezikut në planin e emergjencave; | 2024-2027 | DSHPI, Zjarrëfiksit, dhe operatorët tjerë të sigurisë. | Niveli qendror, niveli lokal, zjarrefiksit dhe mekanizmat tjere te sigurise (FSK, KFOR).  |
| 2.1.3. Investimev në ndërtimin e mureve mbrojtëse, hapja e fyteve të ngushta, përmirësimi i devijimeve si dhe urave apo pengesave tjera rrethanore; | 2.1.3.1. Vlerësimi i gjendjes kadastrale; 2.1.3.2. Fotografimi i gjendjes në teren; 2.1.3.3. planifikimi i investimeve;  | 2024-2027 | ZKF, DPUKGJP, DSHPI;  | Buxheti Komunal, Niveli qendror dhe Donatorët. |
| 2.1.4. Investime në ndërtimin e kanaleve kulluese dhe të drenazhimit për të ulur nivelin e rrezikut nga vërshimit;  | 2.1.4.1. Vlerësimi nga sektori i bujqësisë dhe kadastri; 2.1.4.2. takimet me banorët; 2.1.4.3. investime në hapjen e kanaleve kulluese në pikat grumbulluese;  | 2024-2027 | DSHPI, Kompanitë Rajonale, Komunitetet lokale. | Buxheti Komunal, Niveli qendror dhe Donatorët. |
| 2.1.5. Investime në kanalet atmosferike dhe mirëmbahen ato ekzistuese;  | 2.1.5.1. Vlerësimi i lidhjeve të rretit atmosferik në sistemin e kanalizimit; 2.1.5.2. Vlerësimi i gjendjes së rrjetit atmosferik; 2.1.5.3. Vlerësimi i ndikimit të investimeve (tretuareve në sistemin e kullimit);  | 2024-2027 | DSHPI, Kompanitë Rajonale operatorët ekonomik, Komunitetet lokale. | Buxheti Komunal, Niveli qendror dhe Donatorët. |
| 2.1.6. Përfshirja e komunitetit për të ndërmarrë masa në parandalimin e rrëshqitjeve dhe pengesave në lumenjë; | 2.1.6.1. Takimet informuese dhe konsultative me banorët; 2.1.6.2. përfshirja e aktorëve si bashkësitë fetare dhe këshillat lokale;  | 2024-2027 | Komuna, Këshillat lokalë, bashkësite fetare. | Buxheti Komunal, Niveli qendror dhe Donatorët. |
| **3. Parandalimi i veprimeve të dëmshme ndaj ujit me qëllim rritjen e sigurisë për furnizim për pije dhe përdorim efikas në prodhimet bujqësore** | **3.1. Parandalimi veprimeve të dëmshme në ujë dhe rritja e sigurisë në furnizimin me ujë të pijshëm** | 3.1.1. Ndërtimi i mekanizmit të koordinimit sistematik me institucionet përkatëse për kontrollin e cilësisë së ujit të pijëshëm; | 3.1.1.1. Ndërtimi i sistemit të komunikimit me IKSHP; 3.1.1.2. Përfshirja/kontraktimi i kompanive te specializuara; 3.1.1.3. Vlerësimi i ndikimit nga cilësia e ulët e ujërave; 3.1.1.4. Vetëdijësimi dhe perdorimi i masave parandaluese;  | 2024-2027 | Komuna, IKSHP, Komitetet lokale | Buxheti Komunal, Niveli qendror, IKSHP dhe Donatorët. |
| 3.1.2. Koordinimi me kompaninë rajonale dhe autoritetet rregullative për ujërat furnizimin me ujit të pijëshëm dhe shtrirjen e rrjetit të ujësjellësit; | 3.1.2.1. Takime me kompanitë rajonale, qeverinë dhe donatorët për ndërtimin e fabrikes se ujerave; 3.1.2.2. Vizita në komuna që kanë investuar apo kanë planifikuar investime;  | 2024-2027 | Komuna, Kompanite rajonale dh Autoritetet per menaxhim të ujrave | Buxheti Komunal, Niveli qendror dhe Donatorët. |
| 3.1.3. Mirëmbajtja e vazhdueshme e sistemit të furnizimit me ujë të pijshëm, kontrolli i sistemit të furnizimit, përfshirë edhe rrjeti.  | 3.1.3.3. Kontrolli I furnizimit të institucioneve publike (shkollave); 3.1.3.4. Vleresimi i gjendjes dhe zgjerimi i hidrantëve; | 2024-2027 | Komuna, Zjarrëfikësat dh Autoritetet per menaxhim të ujrave | Buxheti Komunal, Niveli qendror dhe Donatorët. |
| **3.2. Përdorimi efikas i burimeve të ujit në bujqësi dhe shmangia e veprimeve të dëmshme;**  | 3.2.1. Analiza e gjendjes mbi derdhjet e fermave në sistemin e kanalizimit dhe lumenjët si dhe përdorimi i pesticideve dhe ndikimi në ujëra; | 3.2.1.1. Lista e fermave dhe derdhja e mbetjeve; 3.2.1.2. Vleresimi i nivelit të ndotjes, shtrirja në kanalizim  | 2024-2027 |  DZHEB | Buxheti Komunal, Niveli qendror dhe Donatorët. |
| 3.2.2. Identifikimi i rrjedhës së lumit/shtrirja në parcelat bujqësore dhe përdorimi i këtyre ujërave për prodhime; | 3.2.2.1. Plani kadastral i shtrirjes se parcelave ne rrjedhen e lumit; 3.2.2.2. Vleresimi i perdorimit të ujerave në prodhime;  | 2024-2027 | DPUKGJP, DSHPI; DZHEB | Buxheti Komunal, Niveli qendror dhe Donatorët. |
| 3.2.3. Vlerësimi i ndikimit dhe përfshirja e komunitetit/përdoruesve të pronave/parcelave rreth shtrirjes së lumit në uljen e degradimit dhe parandalimin e rreziqve | 3.2.3.1. Takimet me prodhuesit/bujqit; 3.2.3.2. ndikimi i shtrirjes se parceleve/rreshqitjes; 3.2.3.3. Parandaimi i erozionit; | 2024-2027 | DPUKGJP, DSHPI; DZHEB Komuniteti lokal (fermeret) | Buxheti Komunal, Niveli qendror dhe Donatorët. |
| 3.2.4. Para secilit investim në diga, apo edhe në infrastrukturën e kanaleve të ujitjes të vlerësohet ndikimi në rreziqet nga vërshimet; | 3.2.4.1. Ne planifikimin e investimeve te vleresohet ndikimi ne vershime; 3.2.4.2. Te matet niveli historik i rritjes se ujerave; | 2024-2027 | DPUKGJP, DSHPI; DZHEB dhe Autoritete Menaxhuese të ujrave | Buxheti Komunal, Niveli qendror dhe Donatorët. |
| **4. Ngritja e vetëdijes qytetare duke promovuar qasje miqësore që kontribuojnë në ruajtjen dhe mbrojtjen e ujërave** | 4.1.1. Iniciativa të përbashkëta me shkollat në promovimin e ruajtjes së mjedisit nëpërmjet pastimit të ambientit;  | 4.1.1.1. Krijimi i klubeve mjedisore ne shkolla; 4.1.1.2. Prodhimi i materialeve vetedijesuese; 4.1.1.3. Iniciativat ne pastim;  | 2024-2027 | DKA, Këshillat e shkollave, Shoqëria civile | Buxheti Komunal, Niveli qendror dhe Donatorët. |
| 4.1.2. Takime periodike me komunitetet lokale, lidhur me ndikimin dhe rolin e tyre në parandalimin e veprimeve të dëmshme në ujë;  | 4.1.2.1. Hartimi i kalendarit per takime me komunitetet lokale; 4.1.2.2. Ndertimi i agjendes vjetore; 4.1.2.3. Ndarja e roleve;  | 2024-2027 | Drejtoritë përkatëse dhe Zyrtari për informim | Buxheti Komunal, Niveli qendror dhe Donatorët. |
| 4.1.3. Sigurimi i politikave favorizuese – subvencionimi i aktiviteteve në parandalimin e rreziqeve dhe kontributin publik | 4.1.3.1. Vleresimi i perkrahjes (afirmative) poentimi per kontribuesit; 4.1.3.2. vleresimi i masave per dëmtuesit;  | 2024-2027 | DPUKGJP, DSHPI; DZHEB | Buxheti Komunal, Niveli qendror dhe Donatorët. |
| 4.1.4. Promovimi i aktiviteteve dhe rritja e prezantimit mediatik për shkaktarët dhe rreziqet nga vërshimet; | 4.1.4.1. Hartimi i planit te komunikimit; 4.1.4.2. Fushatat periodike vetedijesuese (zjarret, vershimet, ndotsit); 4.1.4.3.Prodhimet mediatike dhe videove promovuese;  | 2024-2027 | Drejtoritë përkatëse dhe Zyrtari për informim | Buxheti Komunal, Niveli qendror dhe Donatorët. |

1. Plani Zhvillimor I komunës së Shtimes [↑](#footnote-ref-1)
2. Instituti Hidrometorologjik I Kosovës [↑](#footnote-ref-2)
3. Agjencia e Statistikave të Republikës së Kosovës [↑](#footnote-ref-3)
4. Raporti monitories për gjendjen e ujërave në komunën e Shtimes(IËMRK-SDK) [↑](#footnote-ref-4)
5. [↑](#footnote-ref-5)
6. Raport për gjendjen e ujrave në Kosovë 2020 [↑](#footnote-ref-6)
7. Strategjia e ujërave në Kosëvë(2021-2036) [↑](#footnote-ref-7)
8. [↑](#footnote-ref-8)
9. Raporti monitories mbi gjendjen e ujërave në komunën e Shtimes [↑](#footnote-ref-9)
10. Plani strategjik për menaxhimin e mebturinave në komunën e Shtimes [↑](#footnote-ref-10)
11. Instituti Hidrometeorologjik I Kosovës [↑](#footnote-ref-11)
12. Burimi i informacionit: http://opendata.cohu.org/sq/degradimi-mjedisit [↑](#footnote-ref-12)
13. Plani strategjik për menaxhimin e mebturinave në komunën e Shtimes [↑](#footnote-ref-13)